Ekisodo 14 | Beibele Inthaneteng | Phetolelo ya Lefase le Lefsa
14 Bjale Jehofa a bolela le Moshe a re: 2 “Botša bana ba Isiraele gore ba boele morago gomme ba hlome mešaša pele ga Pihahirothe magareng ga Migidolo le lewatle moo go lebanego le Baali-tsefone.+ Le hlome mešaša ka pele ga Baali-tsefone kgauswi le lewatle. 3 Ke moo Farao a tlogo bolela ka bana ba Isiraele a re: ‘Ba ralala kua nageng ba gakanegile. Lešoka le ba thibetše.’+ 4 Ka gona ke tla lesa pelo ya Farao ya thatafala;+ o tla le rakediša gomme nna ka ikhweletša letago ke diriša Farao le madira a gagwe ka moka;+ Baegipita ba tla tseba gore ke nna Jehofa.”+ Bana ba Isiraele ba dira sona seo. 5 Ka morago kgoši ya Egipita ya begelwa gore Baisiraele ba tšhabile. Gateetee pelo ya Farao le dipelo tša bahlanka ba gagwe tša fetogela Baisiraele,+ moo ba ilego ba re: “Re be re re’ng ge re be re lesa Baisiraele gore ba tloge gomme ya se sa ba makgoba+ a rena?” 6 Ka gona Farao a tlema dikoloi tša gagwe tša ntwa gomme a tšea le batho ba gagwe a tloga.+ 7 A tšea dikoloi tše di hlaotšwego+ tše makgolotshela le dikoloi tše dingwe ka moka tša Egipita gotee le bahlabani bao ba bego ba nametše e nngwe le e nngwe ya tšona. 8 Ka go re’alo Jehofa a lesa pelo ya Farao kgoši ya Egipita e thatafala,+ gomme yena a rakediša bana ba Isiraele ge ba be ba etšwa ba fentše.*+ 9 Baegipita ba ba rakediša gomme dikoloi tša dipere ka moka tša Farao le mašole a gagwe a go namela dipere+ gotee le madira a gagwe, tša batamela kgauswi le bona ge ba be ba hlomile mešaša go bapa le lewatle, kgauswi le Pihahirothe e lebanego le Baali-tsefone.+ 10 Ge Farao a batamela, bana ba Isiraele ba emiša mahlo gomme ba bona Baegipita ba ba rakediša; bana ba Isiraele ba tšhoga kudu gomme ba llela Jehofa.+ 11 Ba re go Moshe: “A o re ga go mabitla kua Egipita ge e le mo o re tšere o re tlišitše mo go tlo hwela lešokeng?+ O be o re’ng o re eta pele o re ntšha Egipita? 12 A ga se sona seo re go boditšego sona kua Egipita ra re: ‘Re lese re hlankele Baegipita’? Gobane go kaone gore re hlankele Baegipita go e na le gore re yo hwela lešokeng.”+ 13 Ke moka Moshe a re go setšhaba: “Le se ke la boifa.+ Emang le tiile gomme le bone phološo ya Jehofa yeo a tlago go le bontšha yona lehono.+ Gobane Baegipita ba le ba bonago lehono le, le ka se tsoge le ba bone gape; ke re le ka se tsoge le ba bone le ka mohla.+ 14 Jehofa yena o tla le lwela+ gomme lena le tla be le ikhomoletše.” 15 Bjale Jehofa a re go Moshe: “O re’ng o llela go nna?+ Bolela le bana ba Isiraele gore ba hlomolle mešaša ba sepele. 16 Wena emišetša lepara+ la gago godimo, o otlollele seatla sa gago lewatleng gomme o le aroganye,+ e le gore bana ba Isiraele ba fete gare ga lewatle mo go omilego.+ 17 Ge e le nna, ke lesa dipelo tša Baegipita tša ngangabala,+ gore ba le rakediše le gore ke ikhweletše letago ke diriša Farao le madira a gagwe ka moka, dikoloi tša gagwe tša ntwa le mašole a gagwe a go namela dipere.+ 18 Baegipita ba tla tseba gore ke nna Jehofa ge ke ikhweletša letago ke diriša Farao, dikoloi tša gagwe tša ntwa le mašole a gagwe a go namela dipere.”+ 19 Ke moka morongwa+ wa Modimo wa therešo yo a bego a etile makoko a Isiraele pele a tloga a ya ka morago ga ona gomme le thololo ya leru ya tloga ka pele ga bona ya ya ka morago ga bona.+ 20 Leru leo la tsena magareng ga makoko a Baegipita le a Isiraele.+ Ka lehlakoreng le lengwe leru leo le be le dira gore go be le leswiswi. Ka lehlakoreng le lengwe le ediša bošego.+ Baegipita ba se batamele Baisiraele bošego ka moka. 21 Bjale Moshe a otlollela seatla sa gagwe lewatleng;+ Jehofa a dira gore lewatle le bušetšwe morago ke phefo e matla ya bohlabela bošego ka moka, ya fetoša lewatle naga e omilego+ gomme meetse a arogana ka bogare.+ 22 Mafelelong bana ba Isiraele ba phatša gare ga lewatle ba sepela mo go omilego,+ mola meetse a be a eme bjalo ka morako ka letsogong la bona le letona le le letshadi.+ 23 Baegipita ba ba hlomarela gomme dipere ka moka tša Farao, dikoloi tša gagwe tša ntwa le mašole a gagwe a go namela dipere tša tsena lewatleng di ba šetše morago.+ 24 Ya re ka nako ya go hlapetša ya mesong Jehofa a lebelela a le gare ga thololo ya mollo le leru,+ a bona makoko a Baegipita ke moka a a hlakahlakanya.+ 25 A khwamola maotwana a dikoloi tša bona moo ba ilego ba di sepetša ka bothata;+ ka gona Baegipita ba re: “A re tšhabeng re tlogeng pele ga Baisiraele ka gobane Jehofa o ba lwela go rena Baegipita.”+ 26 Mafelelong Jehofa a re go Moshe: “Otlollela seatla sa gago lewatleng+ gore meetse a boele godimo ga Baegipita, dikoloi tša bona tša ntwa le mašole a bona a go namela dipere.” 27 Gateetee Moshe a otlollela seatla sa gagwe lewatleng gomme lewatle la boela sekeng ge go esa. Ka nako yeo Baegipita ba be ba le tšhabela eupša Jehofa a ba hlohlorela ka lewatleng.+ 28 Meetse a boa.+ Mafelelong a khupetša dikoloi tša ntwa le mašole a go namela dipere. Dikoloi tše le mašole e be e le karolo ya madira ka moka a Farao. Meetse ao a khupetša bohle bao ba bego ba tsene ka lewatleng ba ba šetše morago.+ Gwa se šale le o tee.+ 29 Ge e le bana ba Isiraele bona ba ile ba sepela mo go omilego bogareng bja lewatle,+ meetse a eme bjalo ka morako ka letsogong la bona le letona le le letshadi.+ 30 Ka gona ka lona letšatši leo Jehofa a phološa Baisiraele seatleng sa Baegipita+ gomme Baisiraele ba bona Baegipita ba hwile lešing la lewatle.+ 31 Baisiraele ba buša ba bona seatla se segolo seo Jehofa a se dirišitšego go lwantšha Baegipita; setšhaba sa boifa Jehofa le go dumela Jehofa le Moshe mohlanka wa gagwe.+